Kristín Þórhallsdóttir, kraftlyftingakona, náði í gær í bronsverðlaun í mínus áttatíu og fjögurra kílógramma flokki -84 kg flokki á Heimsmeistaramótinu í klassískum kraftlyftingum sem fram fer í Svíþjóð. Þetta var fyrsta stórmótið sem Kristín keppir á.
Kristín háði harða baráttu um silfrið við rússneska lyftingakonu. Þær skiptust á að taka Evrópumet af hvor annarri og að lokum munaði einungis fimm kílóum á Kristínu í þriðja sætinu og þeirri rússnesku í öðru sætinu. Kristín lyfti 217,5 kg í hnébeygju, 112,5 kg í bekkpressu, 222,5 í réttstöðulyftu sem gerðu samtals 552,5 kg. Þetta eru allt ný Íslandsmet og hnébeygjuþyngdin jöfnun á Evrópumeti. Kristín segir keppnina hafa verið mjög spennandi og taugatrekkjandi en er sátt með að hafa náð að halda í bronsið.
Ásmundur Arnarsson mun taka þjálfun kvennaliðs Breiðabliks í knattspyrnu eftir að Vilhjálmur Kári Haraldsson lætur af störfum. Vilhjálmur mun stýra liðinu í Meistaradeildarleiknum gegn PSG á miðvikudag en það verður hans síðasti leikur. Tilkynnt var í upphafi september að Vilhjálmur yrði ekki áfram þjálfari liðsins eftir tímabilið en samningur hans rann þá út og hann gaf ekki kost á sér í stöðuna áfram. Ásmundur skrifaði undir þriggja ára samning við félagið og verður í þjálfarateymi liðsins á miðvikudag. Hann mun svo stýra liðinu í fyrsta sinn í leiknum þar á eftir sem verður gegn Real Madrid 13. október.
Samþykkt var á þingi Íþróttabandalags Reykjavíkur (ÍBR) í gær að rafíþróttir verði teknar undir hatt bandalagsins. Björn Gíslason, formaður Íþróttafélagsins Fylkis, lagði fram tillöguna og segist ánægður með þá viðurkenningu sem samþykkt hennar veitir rafíþróttum í heild sinni enda geti rafíþróttir skipt sköpum við að koma í veg fyrir félagslega einangrun barna, aukið félagsfærni þeirra og sjálfstraust.
Og Íslandsmeistararnir í Þór Þorlákshöfn eru meistarar meistaranna í körfubolta en liðið hafði betur gegn nýkrýndum bikarmeisturum Njarðvíkur í gærkvöld. Lokatölur voru 113-100 en liðin munu mætast aftur á fimmtudag þegar fyrsta umferð úrvalsdeildarinnar verður spiluð.